Document ID: 32009R1266

KOMMISSIONENS FORORDNING (EU) Nr. 1266/2009
af 16. december 2009
om tiende tilpasning til den tekniske udvikling af Rådets forordning (EØF) nr. 3821/85 om kontrolapparatet inden for vejtransport
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Union og traktaten om Den Europæiske Unions funktionsmåde,
under henvisning til Rådets forordning (EØF) nr. 3821/85 af 20. december 1985 om kontrolapparatet inden for vejtransport (1), særlig artikel 17, stk. 1, og
ud fra følgende betragtninger:
(1)
I henhold til artikel 1 i forordning (EØF) nr. 3821/85 skal kontrolapparater inden for vejtransport, hvad angår konstruktion, installering, anvendelse og afprøvning, opfylde forskrifterne i forordningens bilag I, I B og II.
(2)
Artikel 5 i forordning (EØF) nr. 3821/85 fastsætter, at hver medlemsstat skal meddele typegodkendelse til alle modeller af digitale fartskrivere, hvis disse svarer til forskrifterne i forordningens bilag I B.
(3)
I artikel 3 i forordning (EØF) nr. 3821/85 fastsættes, at der skal installeres og anvendes kontroludstyr i de relevante køretøjer, som er registreret i en medlemsstat.
(4)
I bilag I B til forordning (EØF) nr. 3821/85 fastsættes de tekniske specifikationer for konstruktion, afprøvning, montering og eftersyn af digitale fartskrivere.
(5)
Det er nødvendigt at tilpasse bilag I B til forordning (EØF) nr. 3821/85 til den tekniske udvikling for at forbedre den digitale fartskriver med henblik på at reducere den administrative byrde i branchen og sørge for, at både transportvirksomheder og nationale kontrolmyndigheder får sikre oplysninger om køre- og hviletid.
(6)
Denne forordning forhindrer ikke medlemsstaterne i at meddele typegodkendelse af apparater, som svarer til forskrifterne i forordningen, før den træder i kraft, således at der hurtigt kan markedsføres mere sikre kontrolapparater. Forordningen forhindrer ikke medlemsstaterne i at meddele typegodkendelse af software, som opgraderer eksisterende digitale fartskrivere, således at de opfylder kravene i forordningen.
(7)
Denne forordning kræver ikke udskiftning af eksisterende digitale fartskrivere, som er monteret før forordningens anvendelsesdato.
(8)
Fabrikanterne af digitale fartskrivere har erklæret, at enhver adgang til intellektuelle ejendomsrettigheder, som kan udgøre en væsentlig facilitet, vil blive bevilget til enhver part på fair, rimelige og ikkediskriminerende vilkår og ud fra princippet om gensidighed.
(9)
For at gøre gensidig accept af individuelle typegodkendte komponenter lettere og sikre, at nye fabrikanter af digitale fartskrivere eller komponenter dertil ikke forhindres i at komme ind på markedet, er det nødvendigt at indføre anvendelse af internationale standarder for tekniske grænseflader mellem de forskellige komponenter.
(10)
Antallet af virksomhedslåse bør øges for at gøre det muligt for transportvirksomheder at opfylde deres forpligtelser i henhold til Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (2).
(11)
Tegnsættet i digitale fartskrivere bør udvides med henblik på at sikre korrekt håndhævelse og kontrol af køretøjer og identifikation af førere.
(12)
Det laboratorium, som forestår interoperabilitetsprøverne, skal føre passende lister og offentliggøre dem på et offentligt websted, for at hjælpe branchen, fabrikanterne og kontrolorganerne med at identificere de eksisterende fabrikanter på markedet samt sætte dem i stand til at identificere lande og de relevante koder, som er baseret på symboler, der anvendes på køretøjer i den internationale færdsel, i henhold til FN-Wienerkonvention om vejtrafik af 1968.
(13)
For at hjælpe vejtransportvirksomhederne med at opfylde deres juridiske forpligtelse til at opbevare relevant information til håndhævelsesformål bør der fastsættes fælles forskrifter for prøvning af det udskriftspapir, der benyttes ved meddelelse af en typegodkendelse.
(14)
For at reducere de administrative byrder og dermed de omkostninger, der pålægges virksomheder og førere, når de anvender en digital fartskriver, bør forskrifterne for montering, aktivering, kalibrering og eftersyn af kontrolapparatet forenkles og sigte specifikt på de motorkøretøjer, der anvendes til kørsel, som er omfattet af køretidsreglerne i Europa-Parlamentets og Rådets forordning (EF) nr. 561/2006 af 15. marts 2006 om harmonisering af visse sociale bestemmelser inden for vejtransport (3).
(15)
Ved periodiske eftersyn eller ved andre lejligheder bør værksteder, når kontrolapparatet skal kontrolleres, kalibreres, repareres eller efterses, teste udstyret for tilstedeværelse eller anvendelse af manipulerende anordninger og registrere sådanne hændelser, herunder manglende eller brudte plomberinger.
(16)
Kun digitale fartskrivere i køretøjer i klasse M2, M3, N2 og N3 som fastsat i bilag II til Europa-Parlamentets og Rådets direktiv 2007/46/EF om fastlæggelse af en ramme for godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer (4), bør automatisk registrere overskridelse af tilladt hastighed.
(17)
I fortsættelse af rapporten fra Det Fælles Forskningscenter (Report on the Attacks to Security of the Digital Tachograph and on the Risk Associated With the Introduction of Adaptors to be fitted into Light Vehicles) bør formidlingen af elektroniske data mellem kilden til køretøjets bevægelse og bevægelsesføleren beskyttes mod fysisk manipulation såsom anvendelsen af magneter, og køredata for køretøjet bør bekræftes af andre uafhængige, interne og eksterne kilder.
(18)
Det er af hensyn til integriteten og pålideligheden i det digitale fartskriversystem vigtigt at sikre, at fartskriverkort, der udstedes til førere, er unikke. For at forhindre førerne i at søge om eller have mere end ét gyldigt kort bør der indføres elektronisk udveksling af data mellem medlemsstaterne.
(19)
Menneske-maskine-grænsefladen for manuel indlæsning af aktiviteter, når føreren har været væk fra køretøjet og i den periode ikke er i stand til at registrere sine aktiviteter på førerkortet, bør forenkles og tydeliggøres.
(20)
Det er nyttigt for føreren at få vist yderligere, valgfri oplysninger på skærmen til den digitale fartskriver og at få skjult advarsler om, at køretøjet køres uden for gyldighedsområdet.
(21)
Den tid, det tager at overføre data fra kontrolapparatet, bør reduceres ved hjælp af forbedringer af de tekniske grænseflader.
(22)
Det er nødvendigt at indføre nødforanstaltninger for at sikre kontinuiteten i typegodkendelsesprocessen for fartskrivere med henblik på at opretholde systemets pålidelighed, da de nuværende sikkerhedsmekanismer snart bliver forældet.
(23)
For at sikre, at køremønsteret og de »sande« kørselsregistreringer kan bestemmes ved vejkontrol, bør beregningen af køretiden og oprundingen til et minut af aktivitetsperioderne forenkles.
(24)
Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 18 i forordning (EØF) nr. 3821/85.
(25)
Forordning (EØF) nr. 3821/85 bør ændres i overensstemmelse hermed -
VEDTAGET FØLGENDE FORORDNING:
Artikel 1
Bilag I B til forordning (EØF) nr. 3821/85 ændres som angivet i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den finder anvendelse fra den 1. oktober 2011. Punkt 3.1, 3.8, 3.9, 3.11, 3.20, 8.2, 9.2, 12.3, 12.4 og 13 i bilaget finder imidlertid anvendelse fra den 1. oktober 2012, og punkt 7.2, 7.3 og 7.5 finder anvendelse fra ikrafttrædelsesdatoen.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. december 2009.

Labels: 7
1
8